יאיר פלאי

יאיר פֶּלְאׅי (נולד ב-23 בפברואר 1980) הוא קצין בצה"ל בדרגת תת-אלוף, המשמש מפקד אוגדת הבשן. בעבר שימש כמפקד חטיבת גולני, חטיבת מנשה, מפקד גדוד גפן ומפקד גדוד 13.

== ביוגרפיה ==
פלאי נולד וגדל בקשת שברמת הגולן להוריו שהיו ממקימי המושב. מצד אביו גלעד הוא נצר לרבי שלמה מטולוצין, לראש"ז, וליואל משה סלומון. למד בישיבה תיכונית חיספין ובישיבת שבי חברון. התגייס לצה"ל במרץ 2000, ושובץ בגדוד 51 בחטיבת גולני. עבר מסלול הכשרה כלוחם, קורס מ"כים חי"ר וקורס קציני חי"ר. בעיצומו של קורס הקצינים החל מבצע חומת מגן בו השתתף כצוער בבה"ד 1. בסיום הקורס שב לגדוד 51 ומונה למפקד מחלקה, והשתתף בלחימה כנגד הטרור הפלסטיני באינתיפאדה השנייה. בהמשך שירת כסגן מפקד פלוגה בגדוד 51. בסיום התפקיד השתחרר מצה"ל. לאחר זמן מה שב לשירות קבע, ומונה למפקד פלוגת מסלול בגדוד 51. במלחמת לבנון השנייה הפלוגה בפיקודו תפסה קו הגנה בגבול הצפון, אך לא השתתפה בלחימה.

בהמשך מונה למפקד הפלוגה המסייעת בגדוד 51. ב-20 בדצמבר 2007, במהלך מבצע "צלול כיין" שביצע גדוד 51 במחנה הפליטים אל-מע'אזי ובין מטרותיו היה עצירת מבוקש, ארב כוח קטן מהפלוגה בפיקודו של פלאי במטע סמוך, כדי למנוע מתגבורת אויב לסכל את המעצר, שני מחבלים שהתקרבו למארב נורו ונהרגו, בהמשך הופיעה קבוצת מחבלים גדולה שפתחה לעברם בירי מנשק קל מלווה בזריקת רימונים, הוא הוביל את חייליו לחתירה למגע על אף מיעוטם המספרי, ובמכת האש חוסלו שני מחבלים נוספים. ב-27 באפריל 2008 קיבל על כך צל"ש ממפקד אוגדת עזה, משה תמיר. בשנת 2008 מונה למפקד פלגה ביחידת אגוז, והוביל אותה בין היתר במהלך מבצע עופרת יצוקה. בהמשך שירת כמפקד בית הספר להכשרות ביחידת אגוז. לאחר מכן מונה לקצין אג"ם של חטיבת גולני בין השנים 2014–2015, בין היתר בזמן מבצע צוק איתן. במהלך המבצע נפצע באורח קל באירוע בו נפגע מפקד החטיבה, רסאן עליאן.

בשנת 2015 הועלה לדרגת סא"ל ומונה למפקד גדוד 13, ושירת בתפקיד עד שנת 2017. בהמשך שימש מפקד גדוד דקל בבה"ד 1 בין השנים 2017–2018. לאחר מכן מונה למפקד גדוד גפן, תפקיד אותו מילא בין השנים 2018–2019. ב-20 בנובמבר 2019 הועלה לדרגת אל"ם ומונה למפקד חטיבת מנשה, תפקיד בו שירת עד 17 באוגוסט 2021. לאחר מכן היה חניך במכללה לביטחון לאומי במחזור מ"ט (2021–2022). ב-18 ביולי 2022 מונה למפקד חטיבת גולני. במלחמת חרבות ברזל הוא פיקד על החטיבה בקרבות ברצועת עזה. תפקיד ששירת בו עד 21 באפריל 2024.

ב-17 ביולי 2023 הוחלט על העלאתו לדרגת תא"ל ומינויו למפקד אוגדת הבשן. הוא החל לשמש בתפקיד ב-29 במאי 2024.

== חיים אישיים ==
פלאי מתגורר בקשת, נשוי לחוה, מורה במקצועה, בתו של הרב יעקב פייגנבוים וילידת קשת אף היא, ואב לשישה. בעל תואר ראשון במדעי המדינה מאוניברסיטת בר-אילן, ותואר שני בביטחון לאומי ואסטרטגיה מאוניברסיטת חיפה.

דודו סרן [https://www.izkor.gov.il/ארנון%20פלאי/en_9877cbf78c82aa52d19e0845b06aefc2 ארנון פלאי] נהרג במהלך שירות מילואים. אחיו עמישב, לוחם סיירת גבעתי, נפצע באורח קשה במהלך מבצע חומת מגן.

== קישורים חיצוניים ==

* [http://www.gvura.org/a245055-סרן-יאיר-פלאי תיאור צל"ש מפקד האוגדה שהוענק לסרן יאיר פלאי], כפי שהועלה ב"אתר הגבורה"
* 
* 
* 
* 

== הערות שוליים ==

קטגוריה:מפקדי גדודים בחטיבת גולני
קטגוריה:מפקדי גדוד דקל
קטגוריה:מפקדי גדוד גפן
קטגוריה:מפקדי חטיבת מנשה
קטגוריה:מפקדי חטיבת גולני
קטגוריה:תתי-אלופים בצה"ל
קטגוריה:מעוטרי צל"ש מפקד אוגדה
קטגוריה:בוגרי המכללה לביטחון לאומי
קטגוריה:בוגרי ישיבה תיכונית חיספין
קטגוריה:בוגרי ישיבת שבי חברון
קטגוריה:בוגרי אוניברסיטת בר-אילן
קטגוריה:בוגרי אוניברסיטת חיפה
קטגוריה:משפחת סלומון (הראש"ז)
קטגוריה:קשת: אישים
קטגוריה:ישראלים שנולדו ב-1980
קטגוריה:מפקדי חטיבות במלחמת חרבות ברזל